text: Sådan bruger du en hjertestarter
  16 oktober 2017 kl. 12.03
  Med en kort instruktion kan de fleste bruge en hjertestarter og dermed være med til at redde liv. Se videoen med en instruktør fra Falck her.
  Der bliver installeret flere og flere hjertestartere i Syd- og Sønderjylland. Det betyder, at flere i dag overlever et hjertestop.
  For at få flere borgere til at få kendskab til brugen af hjertestartere, og hvor de befinder sig, er der mandag åbent hus på flere Falck-stationer.
  I Kolding kan børn og voksne bl.a. prøve en hjertestarter hos Falck. Arrangementet er en del af den internationale Hjertestarterdag, der foregår i hele EU.
  - Jo mere vi får udbredt hjertestartere og jo flere, der får kurser i at bruge den, jo højere bliver overlevelsesraten i både de private hjem og i det offentlige rum, siger instruktør Katrine Langemose fra Falck i Kolding til TV SYD.
  Der er årligt omkring 4000 borgere, der pludselig får et hjertestop udenfor sygehusene i Danmark.
  I Region Syddanmark er der i dag 3895 hjertestartere. De 2112 er tilgængelige døgnet rundt. Derfor skal fleste mulige gøres opmærksomme på, hvor de befinder sig.
  Se her hvor du kan finde en hjertestarter i Region Syddanmark.
  